2-jarige in kritieke toestand by kliniek aangebringArgieffoto: Pixabay ŉ Saak van poging tot moord word ondersoek nadat ŉ tweejarige dogtertjie vandeesweek met kritieke beserings by die Motherwell-kliniek in die Oos-Kaap afgelaai is. Die kind is tans in ŉ kritieke toestand op lewensondersteuningsmasjiene in die Dora Nginza-hospitaal aan die buitewyke van Port Elizabeth. Kapt. Andre Beetge, woordvoerder van die polisie, sê die dogtertjie is Maandag deur ŉ onbekende vrou na die kliniek gebring. Die peuter het ernstige beserings gehad en dit blyk asof sy aangerand is. Volgens Beetge het die vrou geweier om haar naam vir mediese personeel te gee en het sy bloot die dogtertjie as “Mazi” geïdentifiseer. Sy is daarna inderhaas daar weg. Die kind is vinnig na die Dora Nginza-hospitaal oorgeplaas weens die ernstige aard van haar kopbeserings. ŉ Maatskaplike werker by die hospitaal het die polisie gister in kennis gestel van die geval en ŉ saak van poging tot moord is aanhangig gemaak. Die saak is aan die polisie se eenheid vir gesinsgeweld, kinderbeskerming en seksuele misdade oorgegee wat dit verder ondersoek. Enigiemand met inligting wat die polisie kan help in hul ondersoek, word versoek om kapt. Michael Shannagen by 082 779 7292 te skakel.